CELEX: 62021TN0709
Language: sl
Date: 2021-11-01 00:00:00
Title: Zadeva T-709/21: Tožba, vložena 1. novembra 2021 – WhatsApp Ireland/EOVP

3.1.2022   
            
            
               SL
            
            
               Uradni list Evropske unije
            
            
               C 2/50
            
         
      Tožba, vložena 1. novembra 2021 – WhatsApp Ireland/EOVP
      (Zadeva T-709/21)
      (2022/C 2/69)
      Jezik postopka: angleščina
      
         Stranki
      
      
         Tožeča stranka: WhatsApp Ireland Ltd (Dublin, Irska) (zastopniki: H.-G. Kamann, F. Louis, A. Vallery, odvetniki, P. Nolan, B. Johnston, C. Monaghan, Solicitors, P. Sreenan, D. McGrath, C. Geoghegan in E. Egan McGrath, Barristers-at-Law)
      
         Tožena stranka: Evropski odbor za varstvo podatkov
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  odločitev Evropskega odbora za varstvo podatkov (EOVP) 1/2021 z dne 28. julija 2021 razglasi za nično v celoti, ali podredno, v ustreznih delih, in
               
            
                  —
               
               
                  toženi stranki naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe za razglasitev ničnosti zavezujoče odločitve EOVP 1/2021 z dne 28. julija 2021 o sporu, ki je nastal v zvezi z osnutkom odločbe irskega nadzornega organa glede družbe WhatsApp Ireland, sprejete na podlagi člena 65(1)(a) Uredbe (EU) 2016/679 Evropskega parlamenta in Sveta (Splošna uredba o varstvu podatkov), (1) navaja sedem tožbenih razlogov.
      
                  1.
               
               
                  Prvi tožbeni razlog: EOVP je prekoračil svojo pristojnost iz člena 65 Splošne uredbe o varstvu podatkov.
               
            
                  2.
               
               
                  Drugi tožbeni razlog: EOVP je kršil člena 13(1)(d) in 12(1) Splošne uredbe o varstvu podatkov s tem, da je, ker je od družbe WhatsApp zahteval, naj predloži nepotrebne informacije, preširoko razlagal in uveljavljal ti določbi in obveznosti družbe WhatsApp glede preglednosti.
               
            
                  3.
               
               
                  Tretji tožbeni razlog: EOVP je kršil člen 4(1) Splošne uredbe o varstvu podatkov s tem, da je preširoko razlagal in uporabil to določbo in pojem „osebni podatki“.
               
            
                  4.
               
               
                  Četrti tožbeni razlog: EOVP je kršil domnevo nedolžnosti, kot je določena v členu 48 Listine Evropske unije o temeljnih pravicah, s tem, da je dokazno breme glede tega, da je okolje družbe WhatsApp za obdelavo takšno, da je tveganje ponovne identifikacije posameznika, na katerega se nanašajo osebni podatki, povsem spekulativno, neustrezno preložil na to družbo.
               
            
                  5.
               
               
                  Peti tožbeni razlog: EOVP je kršil pravico do dobrega upravljanja, kot je določena v členu 41 Listine Evropske unije o temeljnih pravicah, s tem, da ni upošteval pravice družbe WhatsApp do izjave in obveznosti EOVP, da skrbno in nepristransko preuči dokaze ter poda ustrezno obrazložitev.
               
            
                  6.
               
               
                  Šesti tožbeni razlog: EOVP je kršil člen 83 Splošne uredbe o varstvu podatkov in več osnovnih načel, ki veljajo za določanje glob na podlagi Splošne uredbe o varstvu podatkov.
               
            
                  7.
               
               
                  Sedmi tožbeni razlog: EOVP je kršil načelo pravne varnosti s tem, da ni upošteval, da se z njegovo odločitvijo uveljavljajo nove razlage in uporabe več določb Splošne uredbe o varstvu podatkov, zaradi česar kršitev ni bila predvidljiva.
               
            
         (1)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL 2016, L 119, str. 1).